Kantspilleren kommer fra Østers IF på andre nivå i Sverige, hvor han denne sesongen også har spilt seg inn på Sveriges U21-landslag.

Han har signert en kontrakt på fire og et halvt år med trønderne.

– Jeg tror Rosenborg og 4-3-3-formasjonen passer meg veldig bra. Jeg fikk et veldig godt inntrykk av både Stig Inge og Kåre. Til slutt var det ikke så vanskelig, skal jeg være ærlig. Etter at vi hadde møttes de første par gangene så kjente jeg nesten med en gang at det er her jeg vil være. All respekt til de andre klubbene, men Rosenborg var mye bedre, sier han, ifølge klubbens hjemmeside.

Levi, som han ønsker å bli kalt, avslører at tidligere Rosenborg-spiss Rade Prica spilte en rolle da fremtiden skulle avgjøres. De to spilte sammen et halvår i svenske Landskrona.

Unggutten beskriver seg selv som en hurtig offensiv midtbanespiller, som er teknisk og skyter bra.

– Forhåpentligvis om noen uker, så slipper jeg å svare på det spørsmålet selv, da kan kanskje supporterne kunne si det, sier han.